Mistet prestisjejobb da seilturen ble oppdaget

Matteprofessor Jan Martin Nordbotten dro på langtur med full lønn. Det endte med at han ble kastet ut av Statoils eliteprogram.

Publisert Publisert 11. mai 2016

PROFILERT: Han gjorde unna studiene i turbofart og ble professor bare 27 år gammel. Nå har Jan Martin Nordbotten dratt på langfart med skuten sin, noe VISTA-styret likte dårlig. Foto: ODD E. NERBØ (ARKIV)

Denne artikkelen er over fire år gammel

Jan Martin Nordbotten (34) er blant de mest profilerte professorene ved Universitetet i Bergen (UiB). Han ble professor bare 27 år gammel og var programleder i NRK-serien «Norges smarteste» i fjor høst.

Vekket oppsikt:

Les også Mattegeni i turbofart

I 2013 ble Nordbotten tildelt det prestisjefylte VISTA-professoratet, som Statoil og Det Norske Videnskaps-Akademi står bak. VISTA-professoren blir frikjøpt fra undervisningsplikter og får bruke all sin tid på å forske.

Avsluttet kontrakten

I fjor vår dro Nordbotten på langtur med Colin Archer-skøyten sin. Da VISTA-styret ble oppmerksom på at professoren de finansierer, var på jordomseiling, avsluttet styret kontrakten med Nordbotten.

Det er nettstedet På Høyden som skriver om dette.

Fakta Dette er VISTA VISTA er et forskningsprogram finansiert av Statoil som blir gjennomført i samarbeid med Det Norske Videnskaps-Akademi.VISTA støtter doktorgrad- og postdok-prosjekter pluss et VISTA-professorat innen leting, økt utvinning, olje og gassprosessering, miljø og bioteknologi. VISTA-professoratet er for tre år med mulighet for to års forlengelse. Nordbotten søkte sist høst om to års forlenging fra høsten 2016.Jan Martin Nordbotten ble ansatt som VISTA-professor i 2013. Nordbotten ble professor ved UiB bare 27 år gammel og tok doktorgrad 22 år gammel som yngst i landet. Les mer

Preses i Det Norske Videnskaps-Akademi og styremedlem i VISTA, Ole M. Sejersted, sier til På Høyden at VISTA-styret ønsket at Nordbotten skulle bidra til miljøbygging ved UiB.

— Vi blander oss ikke opp i at Universitetet i Bergen som arbeidsgiver har latt ham dra på jordomseiling. Men her synes vi det gikk en grense for hva VISTAskulle finansiere, uttaler Sejersted til På Høyden.

Til Brasil og Antarktis

Nordbotten befinner seg for tiden i Stillehavet. I mai og juni har han permisjon fra UiB-jobben, men frem til det har han hevet full professorlønn.

Seilturen startet i Norge i april 2015 og gikk vestover til Brasil, der han tidlig i fjor høst hadde et forskningsopphold. I tillegg har han deltatt på konferanser og veiledet studenter.

Les også:

Les også Her er Norgesyngste professor

Ved juletider seilte Nordbotten til Antarktis og dro deretter til Chile.

I september 2015 skrev ledelsen for Det Norske Videnskaps-Akademi et skarpt brev til UiB-ledelsen. Da var de blitt kjent med Nordbottens langferd.

«Denne informasjonen har ikke kommet fra UiB, som forvalter arbeidsgiveransvaret for VISTA-professoren, eller fra Nordbotten direkte. Akademiet finner dette underlig.»

Ledelsen ber om en forklaring fra UiB, men får ikke svar. En måned seinere sender Akademiet et nytt likelydende brev og varsler at professoratet vil annuleres fra 1. november.

Sa seg opp

Da responderer UiB og kobler på Nordbotten som i et brev til Akademiet forsvarer seilturen sin.

Båten er å anse som et rimelig transportmiddel mellom forskningsopphold i utlandet, skriver Nordbotten.

— Til orientering regner jeg med å benytte ca. 85 døgn på seiling i 2015, noe som er vesentlig mindre enn antall helge- og feriedager (129 + offentlige helligdager). Ytterligere vil jeg understreke at dette har gitt både UiB og VISTA økonomiske besparelser i form av reduserte kostnader til reise og opphold, argumenterer han.

Nordbotten skriver videre at han ved to anledninger har fortalt medlemmer av VISTA-styret om reiseplanene sine.

Han reagerer sterkt på at styret har gjort vedtak i saken uten å kontakte ham eller innhente informasjon.

— Derfor er det umulig for meg å fortsette som VISTA-professor, avslutter han.

- Fri stilling

Jarl Giske, som er prodekan ved Det matematisk-naturvitskaplege fakultetet, sier til Bergens Tidende at fakultetet ikke legger seg opp i hvor professorer oppholder seg, så lenge de utfører arbeidet sitt.

- Da Nordbotten mistet VISTA-professoratet har han ikke lenger forskningsfri. Skulle han ikke da vært i Bergen og undervist?

— Akkurat hvilke undervisningsplikter han har dette semesteret, vet jeg ikke. Undervisning legges gjerne til bolker og vi er mange professorer som ikke underviser ett semester. Undervisningsplikt handler også om veiledning, og det kan han bedrive uavhengig av hvor han befinner seg, sier Giske og legger til:

— En professor er en særskilt fri stilling og professorer har ikke plikt til å stille på kontoret klokken åtte hver morgen. Tvert imot tjener Universitetet på at professorene reiser ut og får nye impulser.

- VISTA-styret hadde en annen oppfatning og kastet ham ut av programmet. Diskuterte de Nordbottens seiltur med UiB før kontrakten med ham ble annullert?

— Jo, det gjorde de?

- Men dere var altså uenige?

— Ja, det var vi, sier Jarl Giske til Bergens Tidende.

Nordbotten omtaler ikke lenger langturen som jordomseiling, slik han gjorde i en søknad til Polarinstituttet om å få seile til Antarktis.

— Ettersom VISTA terminerte kontrakten, droppet han jordomseilingen, sier Giske til På Høyden.

Publisert Publisert: 11. mai 2016 15:21 Oppdatert: 12. mai 2016 10:33